ועדת הכספים, כנסת 17, פרוטוקול מספר 7, 2006-05-17 09:15

יעקב ליצמן: שלום לכולכם, אני פותח את ישיבת הוועדה בנושא:

יעקב ליצמן: תקנות אגרות חקלאיות (הצמדה למדד) (תיקון), התשס"ו-2006.

גיל להב: אחזור בקצרה גם על ההסבר של אתמול.

יעקב ליצמן: אין צורך בהסבר.

יעקב ליצמן: היו בעיות, ואני מציע שהניסוח ייעשה בהתאם לייעוץ של היועצת המשפטית.

יעקב ליצמן: בסך הכל מדובר בבעיה של ניסוח פה ושם, היועצת המשפטית תנסח אתכם את הדברים, כפי שדובר אתמול.

יעקב ליצמן: אין צורך להכנס עכשיו לכל הפלפולים.

שלי יחימוביץ': אדוני היושב ראש, על הבקשה הזאת חתום זאב בוים, וככל שאני יודעת כשמתחלפת ממשלה כל הבקשות - - -

יעקב ליצמן: את צודקת.

יעקב ליצמן: לכן אני צריך לבדוק אם הם באמת קיבלו אישור מהשר החדש.

הלית מגידו: אנחנו לא נוהגים לדרוש מהשר החדש לשוב ולחתום על בקשתו של השר הקודם.

הלית מגידו: עם זאת, אנחנו דורשים מנציגי המשרד להגיע לוועדה ולהצהיר שהם באים לכאן על דעתו של השר החדש.

יעקב ליצמן: אנחנו שואלים אותם אם זה על דעתם.

יעקב ליצמן: על-פי החוק חברת הכנסת יחימוביץ צודקת.

גיל להב: אנחנו מדברים כאן על תיקון קטן, של הוספת פריט לנספח של תקנות אגרות חקלאיות.

גיל להב: יש שם שורה ארוכה של חיקוקים, שכבר הוכנסו, וזה בעצם מנגנון הצמדה.

גיל להב: לפני כשנה נחקקו תקנות חדשות, ואנחנו רוצים להוסיף גם אותן בתוספת לתקנות אגרות (הצמדה למדד), כדי שגם על האגרות שקבועות שם יחול אותו מנגנון.

יעקב ליצמן: האם התוספת הזאת מתואמת אתכם, עו"ד הלית מגידו?

הלית מגידו: זה לא מתואם אתנו; אנחנו לא מתאמים עם המשרדים.

הלית מגידו: אסביר, וחבר הכנסת ריבלין אמר זאת אתמול: ישנן תקנות שקובעות מנגנון הצמדה.

הלית מגידו: כרגע, המנגנון קובע שההצמדה תיעשה כלפי מעלה בלבד, כלומר עם עליית המדד.

הלית מגידו: לתקנות האלה ישנה תוספת עם רשימה של תקנות שונות ומגוונות, שבעצם כפופות למנגנון הזה.

הלית מגידו: כעת מבקשים מוועדת הכספים להוסיף פריט נוסף לתוספת הזאת.

ישראל כץ: מה קורה כאשר המדד יורד?

הלית מגידו: כאשר המדד יורד אין שינוי.

הלית מגידו: בהתאם למנגנון הקבוע היום, כאשר המדד יורד אין שינוי.

הלית מגידו: המנגנון מאפשר הצמדה כלפי מעלה בלבד.

גיל להב: ההערה הזאת עלתה באמת אתמול.

גיל להב: ראשית, היא לא קשורה--

יעקב ליצמן: היא קשורה לכל הדיונים.

יעקב ליצמן: אבל לעצם הענין כאן.

גיל להב: --לתקנות שמונחות על סדר היום.

גיל להב: בכל מקרה, אחרי הישיבה אתמול הלכתי למינהל הכנסות המדינה, וכבר אתמול העברתי להם נוסח לתיקון התקנות לאגרות חקלאיות (הצמדה למדד), כך שתהיה הצמדה פעם בשנה.

גיל להב: בין אם עלה המדד ובין אם ירד - יהיה עדכון קבוע פעם בשנה.

גיל להב: בנוסף, תנוח דעתכם שכרגע מבחינת האזרח המצב אפילו מיטבי יותר, כיוון שהמנגנון היום הוא שהעדכון מתבצע רק כאשר המדד עלה ב-5%.

גיל להב: מה שקורה הוא שבמשך ארבע שנים לא עדכנו את האגרות.

חיים אורון: אבל זה 5% מצטבר.

גיל להב: 5% מצטבר, וארבע שנים זה לא קרה – מאז ספטמבר 2002.

הלית מגידו: אתם רשאים כעת לאשר את זה או לדחות את זה.

הלית מגידו: לחלופין, אפשר שלא לאשר כרגע, ולדרוש ממשרד החקלאות להביא לנו את התקנות האלה בצירוף הצעה נוספת לתיקון התקנות לענין המנגנון.

ראובן ריבלין: אדוני היושב ראש, לא צריך לתפוס טרמפ על הענין הזה.

ראובן ריבלין: ההצהרה של המשרד, לפיה הם מקבלים את העיקרון ויפעלו לתיקון, מספקת.

יעקב ליצמן: אני מקבל את הצעת המשרדים ואת הצעתו של חבר הכנסת ריבלין.

יעקב ליצמן: אנחנו נאשר את זה, בכפוף לכך שתתקנו את הנוסח.

ישראל כץ: מתי יתקנו - לעכשיו או בכלל?

הלית מגידו: לא לעכשיו.

ישראל כץ: זה לא קשור לזה, אז ההתניה לא קשורה כאן.

יעקב ליצמן: אבל אני רוצה שיתקנו את זה.

ישראל כץ: לא יתקנו לעכשיו - שלא תהיה טעות.

יעקב ליצמן: אתה מתקן את הסעיף לעכשיו?

גיל להב: לא, עכשיו אני לא יכול.

הלית מגידו: אם אין בקשה של השר, הוא לא יכול כרגע.

יעקב ליצמן: מי בעד תקנות אגרות חקלאיות (הצמדה למדד) (תיקון), התשס"ו-2006, ירים את ידו.

יעקב ליצמן: הצבעה בעד אישור התקנות - פה אחד התקנות נתקבלו.

יעקב ליצמן: התקנות אושרו.

יעקב ליצמן: תודה רבה, הישיבה נעולה.